10 wenke voor jy 'n kind se naam kies | Maroela Media
'n Naam is baie belangrik – dis wat mense jou vir die res van jou lewe gaan noem – en dis dus noodsaaklik dat ouers moet seker maak hulle kies 'n naam wat nie 'n onnodige geboelie gaan uitlok nie, soos die man Piet Uytebroeck wat 'n ginekoloog geword het!
Hier is 'n paar wenke voor jy 'n kind se naam kies:
Is dit uniek genoeg?
Dis nogal irriterend as mens jou hele skoolloopbaan moet bekend staan as "Emma R.", omdat daar reeds 'n "Emma V." of "Emma D." is, of selfs nog meer onpersoonlik "Emma 1", "Emma 2" en "Emma 3". Dit skep verwarring vir rapporte, om kontak te maak met ouers en so meer. Kies 'n naam wat uniek genoeg is sodat jou kind ook uniek kan voel.
Is dit "normaal" genoeg?
'n Unieke naam is mooi, maar moet dit ook nie oordryf nie. As jy dalk nou jou kind "Prince" of "Beyoncé" noem omdat jy van die kunstenaars hou, gaan dit dalk nie noodwendig dieselfde uitwerking hê as die kind ouer is nie.
Pas dit in by 'n internasionale konteks?
Moes jy al die naam "Anke" vyftig keer in 'n ander land spel? Iets soos "Sophie" en "Nina" is name wat, selfs oorsee, maklik sal werk. Hou veral die omgewing in gedagte waar jou kind grootgemaak word – sonder om jou eie taal en kultuur prys te gee.
Het jy al die naam gegoogle?
"Charles Edmund" klink dalk soos 'n behoorlike Engelse naam, maar as jy dit op Google opsoek, sal jy sien dit is ook die naam van een van Amerika se berugste reeksmoordenaars.
Doen die "speelgrond"-toets
'n Naam klink dalk mooi in 'n wiegeliedjie, maar hoe sal dit klink as jy jou seun of dogter moet roep? Roep 'n paar keer die naam om te hoor hoe dit klink.
Hoe klink die naam in 'n verjaarsdagliedjie?
"Veel geluk liewe …" Hoe klink dit naam? Klink dit soos musiek? Sal die maats dit kan saamsing?
Sal die naam die toets van tyd deurstaan?
Elsa was dalk 'n gewilde naam toe jy Frozen gesien het, maar sal jy oor 10 jaar nog steeds van die naam hou?
Doen die "Starbucks"-toets
Die koffierestaurantgroep Starbucks skryf jou naam op jou beker neer as jy jou bestelling plaas. Hierdie is 'n goeie toets om ook te kyk of ander mense die naam maklik sal kan hoor. Bel 'n restaurant vir 'n bespreking of mompel die naam iewers in 'n winkel om te kyk wat die reaksie sal wees. Kyk sommer ook hoe jy voel as mense dink dis jou naam.
Laat dit jou aan iemand anders dink?
Name van ekskêrels of iemand op skool van wie jy dalk nie gehou het nie, kan dalk 'n slegte verbintenis wees met 'n kind se naam. Dink daaraan voor jy 'n naam kies.
Rym dit met 'n liggaamsdeel?
Daar is vinnig grappies as 'n naam dalk met 'n liggaamsdeel rym. Moenie net aan die naam dink nie, dink ook aan die kind se voorletters – iets soos K. Bouter kan 'n groot gelag afgee.
Onthou – jou kind moet lewenslank met dié naam saamleef – maak seker dis die regte een!
Deel van: Gedoriewaar, Ouerskap, Só maak mens
Foto's en video: Pou mag toe nie saamvlieg nie
interresant… ek gaan vir my 'n woefie kry.. en nou dink ek aan 'n naam vir hom. So ek kan dus amper dieselfde konsep volg… hmmm
Lekker artikel om te lees… Ja party mense dink glad nie, ken 'n kind wie se naam Sureika Hall is! Arme kind!
Naam en Van....
….MOET bymekaar pas!
Dit help nie jy gee jou kind n cool engelse naam, met regte egte boere van nie….
Baie insigewende artikel.
Ek sit gereeld by gradeplegtighede en luister dan na die voorletters en vanne van dié wat graad kry… in Engels uitgespreek was die voorletters STD nogal iets wat uitgestaan het!